Novotný, Viliam, poslanec NR SR (2013-10-24):
Vážená pani podpredsedníčka Národnej rady, vážená pani ministerka, dámy a páni, najprv jedna metodologická poznámka a potom už sa budem venovať rozprave. (Reakcie z pléna.) Pán poslanec Valocký, pani ministerka Zvolenská aj pán minister Kaliňák hovorili o jednom z veľkých úspechov pani ministerky Zvolenskej, o zavedení nového prerozdeľovacieho systému, tzv. PCG (Pharmaceutical System), ktorý je teda veľký úspech, lebo zlým súkromným zdravotným poisťovniam sa tak pani ministerke podarilo zobrať 38 mil. eur. Rád by som vás ale upozornil čisto metodicky, že tento návrh nebol vládnym návrhom zákona, ktorý predkladala pani ministerka Zvolenská, ale bol to poslanecký návrh zákona, ktorý predkladal pán poslanec Raši. Predkladal ho hneď krátko po voľbách, pretože návrh zákona bol pripravený a pripravil ho ešte predchádzajúci šéf úradu pre dohľad pán Gajdoš. Takže nechváľte sa cudzím perím a držme sa merita veci. Nepredkladali ste to, pán spravodajca, náhodou vy? Takže toľko k metodike samotného jedného z veľkých úspechov pani ministerky Zvolenskej. Ale teraz poďme k samotnej rozprave a budem sa držať naozaj len toho, čo tu odznelo. Vypočul som si všetky vaše vystúpenia a názory a dovoľte mi trochu hodnotiť túto rozpravu ako jednému z dvoch navrhovateľov. V podaní SMER-u sme videli poslancov SMER-u a členov vlády za SMER sme videli taký klasický politický marketing takejto nepríjemnej schôdze. Čiže počuli sme zľahčovanie celej kauzy, predovšetkým v podaní pána ministra vnútra, počuli sme obrovské množstvo osobných invektív voči navrhovateľom tejto schôdze, počuli sme odpútavanie pozornosti všakovakým spôsobom, ako napr. tzv. výbornými výsledkami pani ministerky, kauzami ministra Uhliarika a neviem čím všetkým ešte. A, samozrejme, neustále sa opakované obvinenia z účelového spájania tejto kauzy s volebnou kampaňou pred regionálnymi voľbami. Ale táto taktika ma veľmi neprekvapila, lebo už ju poznáme, vždy to takto robí SMER v takejto nepríjemnej chvíli. Pán poslanec Sulík to aj nesmierne presne popísal v jednej zo svojich faktických poznámok. Rád by som ale zareagoval na také nové momenty, ktoré tu boli. Jednak obvinenie opozície zo strany niektorých poslancov strany SMER, že teda opozícia vyčíta ministerke to, že mala zasiahnuť do výberového konania, že mala zasiahnuť do tendra. Pán poslanec Blaha dokonca povedal, že keby zasiahla do tendra, tak preto by sme kričali, keď nezasiahla do tendra, tak preto kričíme. Doslova takto to nejak formuloval, ostatné nezmysly radšej nebudem opakovať z jeho úst, ktoré odzneli. Dámy a páni, chcem na to veľmi jasne odpovedať. Nikto z navrhovateľov nechcel a nechce, aby pani ministerka zasiahla do tendra. Pani ministerka ale vymenovala výberovú komisiu... (Ruch v sále.) Pardon. Pani ministerka ale vymenovala výberovú komisiu, vymenovala do výberovej komisie vysokých úradníkov ministerstva zdravotníctva a kedykoľvek mohla členov výberovej komisie odvolať, keď nebola spokojná s ich prácou. To je jej kompetencia, o tom hovoríme. Druhá vec, ktorú k tejto veci by som rád poznamenal, je, že výberová komisia v dopoludňajších hodinách 9. septembra zasadala a rozhodla sa, že celé výberové konanie na povolenia na prevádzku vrtuľníkovej záchrannej zdravotnej služby vyhodnotí až 16. septembra. Teda päť dní po tom, ako končia povolenia dovtedajším prevádzkovateľov vrtuľníkovej záchrannej zdravotnej služby. Pritom súťažiaci doručil chýbajúci doklad na ministerstvo v deň zasadnutia výberovej komisii, je pravda, že popoludní, ale 9. septembra. Ja som ochotný pripustiť fakt, že pani ministerka zdravotníctva 9. septembra nevedela, čo vystrája výberová komisia pod vedením pána vedúceho služobného úradu Senčáka, ktorého sama do výberovej komisie vymenovala. Ale keď 11. septembra, teda v deň, keď o polnoci končili povolenia na vrtuľníkovú záchrannú zdravotnú službu, teda 11. septembra hovorkyňa ministerstva zdravotníctva informovala v médiách o tom, že tender uzavrie výberová komisia až 16. septembra, pani ministerka zdravotníctva musela vedieť o tom, a vedela o tom, čo pácha a čo robí výberová komisia ministerstva zdravotníctva, ktorej úlohou je vyhodnotiť tender na povolenia na prevádzku vrtuľníkovej záchrannej zdravotnej služby. Pani ministerka minimálne od 11. septembra o tom vedela a neurobila nič 11. septembra, 12. septembra ani 13. septembra. (Ruch v sále.) Dámy a páni, hovorím o dosť vážnych veciach, bol by som rád, keby ste sa možno venovali tomuto vystúpeniu. (Rečník sa odmlčal. Po chvíli reakcie z pléna, smiech a potlesk v sále.)